Diari Oficial de la Generalitat Valenciana


Sumari del DOGV 5332, del 25-08-2006 (2006/9979)

Concurs. Procediment per a la gestió indirecta del programa d'actuació integrada corresponent a la unitat d'execució El Palmito, del Pla General d'Ordenació Urbana de Vila-real.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5332

Data del DOGV
:   25-08-2006

Secció del DOGV
:   V. ALTRES ANUNCIS - B) LICITACIÓ DE CONTRACTES ADMINISTRATIUS

Número del document
:   2006/9979


Data del document
:   21-08-2006

Organisme emissor
:   Ajuntament de Vila-real

Tipus de document
:   Concurs

Descriptors 

:   * Vila-real
    * pla d'urbanisme
    * administració local
    * contracte d'obres
    * licitació

Concurs. Procediment per a la gestió indirecta del programa d'actuació integrada corresponent a la unitat d'execució El Palmito, del Pla General d'Ordenació Urbana de Vila-real. [2006/Q9979]   
El Ple de l'Ajuntament de Vila-real, en sessió celebrada el 31 de juliol de 2006, va adoptar el següent acord la part dispositiva del qual és la que segueix:  
Primer. Establir la gestió indirecta per al desenvolupament del programa d'actuació integrada de la unitat d'execució El Palmito, de la zona industrial carretera Vila-real-Onda.  
Segon. Aprovar les bases particulars per a la programació de l'actuació integrada de la unitat d'execució El Palmito, el detall de les quals és el següent:  
1. Ordenació urbanística vigent i àmbit del sòl que es desenvoluparà.  
El planejament vigent en el terme municipal de Vila-real està constituït pel Pla General d'Ordenació Urbana aprovat per la Comissió Territorial d'Urbanisme en sessió celebrada el 23 de febrer de 1993 (BOP 25 de març de 1993).  
En data 2 de maig de 1996 es va aprovar per la Comissió Territorial d'Urbanisme l'homologació del sòl urbanitzable industrial del Pla General de Vila-real situat prop de la carretera d'Onda (BOP 14 de maig de 1996).  
En data 23 de març de 2001, el conseller d'Obres Públiques, Urbanisme i Transports va aprovar definitivament l'homologació modificativa d'El Palmito del Pla General de Vila-real (DOGV 17 de maig de 2001).   
El sector de sòl urbanitzable amb ordenació detallada del qual es proposa la programació està ubicat en la zona industrial de la carretera d'Onda, té una superfície de 41.829 metres quadrats, comprén la totalitat de la unitat d'execució P i té com a ús característic l'industrial. El programa haurà de comprendre els esmentats terrenys i la resolució de les seues connexions necessàries.   
Es proposa el desenvolupament de l'indicat sector i s'aproven aquestes bases particulars, en les quals regeixen les bases generals recollides en el Decret 67/2006, de 12 de maig, del Consell, pel qual s'aprova el Reglament d'Ordenació i Gestió Territorial i Urbanística (DOGV 23.05.2006), d'acord amb el que disposa l'article 131.5 de la Llei 16/2005, de 30 de desembre, de la Generalitat, Urbanística Valenciana (LUV).  
El contracte que se subscriurà amb l'adjudicatari té caràcter de contracte administratiu especial i se sotmet, en allò que no està establit en la normativa urbanística, a allò que disposa la Llei de Contractes de les Administracions Públiques. L'administració ostenta les prerrogatives que assenyala la Llei de Contractes de les Administracions Públiques i, en especial, les d'interpretar el contracte, resoldre els dubtes que oferisca el seu compliment, modificar els termes de l'adjudicació per causes imprevistes o no incloses en les bases i que siguen d'interés públic, acordar la seua resolució i determinar els efectes d'aquesta, de conformitat amb les causes, procediment i efectes establits en la Llei Urbanística Valenciana i en el seu reglament de desplegament. Les qüestions entre l'urbanitzador designat i l'administració derivades de la preparació, resolució i execució del contracte correspondran a l'ordre jurisdiccional contenciós administratiu, sense perjudici que se'n puga utilitzar qualsevol altre que s'estime convenient.  
2. Memòria de necessitats i objectius que satisfarà el programa d'actuació integrada.  
L'objectiu del programa d'actuació integrada és la preparació d'un sòl apte per al desenvolupament industrial en un sòl qualificat com a urbanitzable en el planejament general. En tot cas, les propostes dels programes que es presenten hauran de resoldre els objectius legalment establits com a mínims en l'article 124 de la Llei Urbanística Valenciana.   
3. Objectius i criteris del planejament del document d'homologació del sòl urbanitzable de la carretera d'Onda El Palmito   
Es considera reproduïda la fitxa de gestió de la zona en concret, que acompanya com a annex aquest document i que pretén el desenvolupament urbanístic del sector, tal com està previst en el planejament.  
4. Criteris i objectius urbanístics i territorials de les propostes de planejament que cal formular.  
En la proposta que es plantege s'hauran de complir els preceptes i determinacions recollits en la fitxa de gestió a què s'ha fet referència. L'ús dominant serà l'industrial.   
5. Prescripcions tècniques que cal respectar en la redacció dels documents d'ordenació i gestió.  
El projecte d'urbanització haurà de respectar íntegrament les determinacions del planejament i especialment pel que fa a amples de vials. S'haurà de preveure l'adequada connexió dels serveis urbanístics amb les xarxes en funcionament.  
Haurà de complir-se el Decret 39/2004, de 5 de març, del Consell de la Generalitat, pel qual es desenvolupa la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà.   
6. Variants sobre elements del programa d'actuació integrada permeses.  
No s'admeten variants relatives a la redelimitació de l'àmbit ni a la modificació de l'ordenació urbanística. Només s'admeten variants sobre les prescripcions que cal respectar en la redacció del projecte de les obres d'urbanització.   
7. Prescripcions que cal respectar en la redacció del projecte de les obres d'urbanització.  
El projecte d'obres d'urbanització haurà d'ajustar-se a les condicions d'urbanització que determina la normativa urbanística del Pla General Municipal d'Ordenació Urbana de Vila-real.  
8. Terminis de desplegament i execució del programa d'actuació integrada.  
1. En el termini d'un mes a partir de la notificació de l'acord d'aprovació i adjudicació del programa a l'adjudicatari, es procedirà a la formalització en document administratiu del contracte per al desplegament i execució del programa d'actuació integrada.   
2. Amb anterioritat a la formalització del contracte, l'urbanitzador haurà d'acreditar davant de l'administració la constitució de la garantia definitiva, en la forma i quantia que s'estableixen en les bases generals.   
3. En el termini de tres mesos des de la signatura del contracte es presentarà el projecte de reparcel·lació corresponent a la totalitat de l'actuació integrada.   
4. Les obres d'urbanització s'iniciaran en el termini de dos mesos des que siga ferm l'acord d'aprovació definitiva de la reparcel·lació.   
5. Les obres d'urbanització s'executaran en el termini màxim d'un any des del seu inici.  
6. Les obres d'edificació es podran executar simultàniament a les d'urbanització.  
9. Model de proposició que hauran de presentar els interessats.  
Proposició  
(Nom i cognoms) ... , major d'edat, veí/veïna d ... , amb domicili a ..., província d ... i amb el DNI ..., que actua en (nom propi, representació d) ..., amb domicili social a ...  
EXPOSA:   
Que, després d'assabentar-se de les bases particulars que regeixen per a l'adjudicació del programa d'actuació integrada del sector de sòl urbanitzable amb ordenació detallada El Palmito, presenta la documentació següent:   
Alternativa tècnica, composta, entre altres, per: projecte d'urbanització.   
Proposició jurídica i econòmica.   
Documents específics ressenyats en l'article 133 de la LUV.  
Per la qual cosa, SOL·LICITA:   
Que s'admeta a tràmit la documentació que s'adjunta.   
Lloc i data; firma i rúbrica.  
10. Documentació que haurà de presentar cada licitador.  
1. La documentació que caldrà presentar serà la següent:  
I. Alternativa tècnica:   
L'alternativa tècnica contindrà la documentació següent:   
a) Àmbit de l'actuació integrada.   
b) Existència o no d'agrupació d'interés urbanístic i, si és el cas, estatuts i acords socials d'aquesta.  
c) Terminis que es proposen per al desenvolupament de l'actuació integrada i determinació del termini corresponent a les obres d'urbanització i del les obres d'edificació dels solars resultants.  
d) Projecte d'urbanització, amb la determinació tant del corresponent a les obres d'urbanització com, si és el cas, a les obres d'edificació dels solars resultants.  
e) Enunciat dels objectius complementaris que es proposen conforme a l'article 124.2 de la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal   
f) Mesures de control de qualitat i compliment de les normes de qualitat ambiental, si és el cas.   
g) Inventari preliminar de construccions, plantacions i instal·lacions la demolició, destrucció o eradicació de les quals exigesca la urbanització.   
h) Estimació preliminar i general d'aquelles despeses d'urbanització variables l'import de les quals, encara que siga repercutible als propietaris, no es puga determinar per la concurrència d'ofertes.   
II. Proposició jurídica i econòmica.   
1. La proposició jurídica i econòmica haurà d'incloure necessàriament la documentació relativa als aspectes següents:   
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.   
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, ja siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'esmentat urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.   
c) Full resum de les dades econòmiques rellevants.   
2. La proposició jurídica i econòmica inclourà la documentació necessària per a determinar amb claredat les magnituds econòmiques del programa i diferenciarà els aspectes següents:   
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics que especifique cada projecte, al qual es refereix l'article 168.1.c de la Llei Urbanística Valenciana.   
c) Despeses de gestió: despeses de gestió de l'urbanitzador, calculades en un percentatge d'allò que represente la suma de les partides corresponents a conceptes anteriors.   
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.   
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució.   
g) Preu del sòl a efectes de canvi: preu del sòl al qual, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuesquen amb ells a l'urbanitzador.   
h) Finançament: condicions de finançament oferides per l'urbanitzador per al pagament de les quotes d'urbanització per part d'aquells propietaris que accepten aquestes condicions, si és el cas, recolzades per una entitat financera degudament registrada.   
III. Altres documents.  
Les propostes de programa hauran d'anar acompanyades, en sobre a banda, dels documents següents:   
a) Aquells que acrediten la personalitat jurídica del concursant i, si procedeix, la seua representació.   
b) Els documents que acrediten els requisits de solvència tècnica i professional, econòmica i financera, conforme als que exigeixen les bases reguladores del concurs.   
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, on s'inclou expressament la circumstància de trobar-se al corrent en el compliment de les obligacions tributàries i amb la seguretat social imposades per les disposicions vigents.   
d) Resguard acreditatiu de la garantia provisional l'import de la qual es fixa en vint-i-quatre mil nou-cents trenta-nou amb quaranta-cinc cèntims d'euro (24.939,45 €), quantitat que equival al 2% de l'estimació aproximada de les càrregues del programa d'actuació, que es fixa en un milió dos-cents quaranta-sis mil nou-cents setanta-dos amb cinquanta-tres cèntims d'euro (1.246.972,53 €).   
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedeix, al fur jurisdiccional estranger que poguera correspondre-li.   
f) Declaració jurada o acta notarial acreditativa d'haver-se iniciat la pràctica dels avisos a què es refereix l'article 134.4 de la Llei Urbanística Valenciana. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra de tals extrems, així com del sotmetiment a informació pública dels documents assenyalats amb les lletres a) i f) de l'article 126 de la LUV d'entre les de l'alternativa tècnica, i el seu resultat, mitjançant l'aportació de la corresponent acta notarial.   
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no admissió de totes les propostes de programa presentades per aquest.   
3. Les proposicions presentades per cada concursant hauran de distingir clarament i incloure, en sobres separats, la documentació que corresponga a l'alternativa tècnica, la proposició jurídica i econòmica i a la indicada en altres documents.  
4. Documentació susceptible de valoració per a l'adjudicació del programa: seran susceptibles de valoració l'alternativa tècnica (excepte els documents assenyalats en les lletres a), b), g) i h) anteriorment indicades i la proposició jurídica i econòmica (excepte els apartats 1.a i c) i 2.g i h), assenyalats anteriorment).   
11. Termini i lloc per a la presentació de les proposicions.   
Termini: tres mesos a partir de la data de l'enviament de l'anunci del concurs al Diari Oficial de la Unió Europea. Lloc: Registre General de l'Ajuntament de Vila-real, plaça Major, s/n, en horari de 08.00 hores a 14.00 hores, de dilluns a divendres.  
Documentació acreditativa del compliment dels criteris de solvència econòmica i financera, tècnica i professional exigibles als concursants:   
Característiques dels concursants: podran ser urbanitzadors i promoure el programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunesquen les condicions de solvència econòmica i financera, tècnica i professional exigibles que es descriuen a continuació.   
En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 6 de juny. Deixant fora de perill el dret reconegut per l'article 118.2 de la Llei Urbanística Valenciana, no podran ser urbanitzadors ni promoure programes d'actuació integrada els que hagen participat en la investigació, l'experimentació, l'estudi o el desenvolupament del pla d'acció territorial o el Pla General que afecte l'ordenació de l'àmbit del programa que es licita. Quan per aplicació del que disposa l'apartat anterior s'inicie un procediment per a l'exclusió d'un licitador, aquest ajuntament donarà audiència a l'interessat en els terminis i forma que reglamentàriament s'establesquen, concedint-li la possibilitat de demostrar que, en les circumstàncies del cas concret, l'experiència adquirida per tal licitador no ha pogut falsejar la competència o infringir d'una altra manera els principis que informen la normativa europea i estatal en matèria de contractació pública.   
Solvència econòmica i financera de l'urbanitzador:  
1. La justificació de la solvència econòmica i financera de l'urbanitzador s'acreditarà per:   
a) Informe d'institucions financeres que estime que la societat disposa de capacitat suficient per a fer front a l'import estimat de les càrregues d'urbanització.   
b) Si es tractara de persones jurídiques, presentació dels comptes anuals o del seu extracte, en el cas en què la publicació d'aquestes siga obligatòria en la legislació del país on l'aspirant a urbanitzador estiga establit.   
c) Declaració sobre el volum global de negocis i sobre el volum de negocis relacionat amb el desenvolupament i la promoció d'actuacions semblants a aquesta, corresponent com a màxim als tres últims exercicis.   
2. Si per raons justificades l'urbanitzador no estiguera en condicions de presentar les referències sol·licitades per aquest ajuntament, podrà acreditar la seua solvència econòmica i financera mitjançant qualsevol altre document que l'administració considere suficient. Podrà basar-se en la solvència d'altres entitats, amb independència dels vincles jurídics que tinguen establits entre ells. A aquests efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.   
3. La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidesquen concórrer conjuntament al concurs podran basar-se en els requisits de solvència de, almenys, un dels seus membres.   
Solvència tècnica i professional:  
1. La justificació de la solvència tècnica i professional de l'urbanitzador s'acreditarà per:   
a) Presentació d'una relació dels programes d'actuació integrada promoguts i gestionats pel concursant o socis de l'empresa.   
b) Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat. S'exigirà que l'equip estiga format com a mínim per un arquitecte o enginyer superior, i un llicenciat en Dret.   
2. Si per raons justificades en cada cas concret l'urbanitzador no estiguera en condicions de presentar les referències sol·licitades per aquest ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits. Haurà de demostrar en aquest cas davant d'aquest ajuntament que comptarà amb els mitjans necessaris per a l'execució del programa d'actuació integrada, mitjançant la presentació dels compromisos o documents d'anàloga naturalesa que hagen subscrit entre ambdós. El que s'acaba de dir s'aplicarà, en tot cas, quan concórrega a la licitació una agrupació d'interés urbanístic.   
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidesquen concórrer conjuntament al concurs podrà basar-se en els requisits de solvència d'almenys un dels seus membres.  
13. Criteris objectius d'adjudicació del programa d'actuació integrada, especificats per ordre decreixent d'importància, inclosa la seua ponderació.   
1. Es valoraran de forma independent l'alternativa tècnica i la proposició jurídica i econòmica, d'acord amb els següents criteris ordenats de manera decreixent:   
a) Alternativa tècnica total (100 punts):  
1. La qualitat tècnica de l'ordenació proposada i la resolució de la integració de l'adequació amb el seu entorn (70 punts).  
2. La qualitat tècnica de les resolucions proposades per a la urbanització en el projecte d'urbanització (10 punts).  
3. Termini d'execució del programa d'actuació integrada (10 punts).  
4. Compromís d'edificació simultània a la urbanització d'un percentatge dels solars resultants de l'actuació (10 punts).  
b) Proposició jurídica i econòmica (total 100 punts):  
1. Import de les càrregues d'urbanització, expressat en euros per metre quadrat d'edificabilitat (35 punts).  
2. Coeficient de canvi a efectes de pagament en terrenys especificat en l'article 127.2.f de la Llei Urbanística Valenciana (55 punts).   
3. Compromisos financers per a l'execució de les obligacions complementàries assumides voluntàriament i pagades per l'urbanitzador (10 punts).  
D'acord amb el que estableix l'article 312 del Reglament de la Llei Urbanística Valenciana, la puntuació de l'alternativa tècnica representarà el 50% de la de la valoració i la proposició jurídica i econòmica l'altre 50%.  
El percentatge de còmput de cada un dels criteris de puntuació de l'alternativa tècnica, dins dels rangs establits en el Reglament de Desplegament de la Llei Urbanística Valenciana, preval la qualitat tècnica de les solucions del projecte d'urbanització, en ser una zona amb una ordenació ja prevista en el planejament i que es considera adequat mantenir, així com l'execució i edificació simultània d'habitatges subjectes a algun règim de protecció. Quant a la proposició jurídica i econòmica, i en congruència, s'han mantingut els mateixos criteris.  
14. Composició de la mesa tècnica per a l'adjudicació del concurs.   
La mesa tècnica per a l'adjudicació del concurs estarà integrada de la manera següent:  
President: l'alcalde president de l'ajuntament.  
Vocals: un regidor designat per l'Alcaldia, un tècnic municipal, el secretari de la corporació o un funcionari dels Serveis Jurídics Municipals que el substituesca i l'interventor municipal.  
Secretari. el secretari de la corporació o un funcionari designat per aquest.  
Tercer. Ordenar la publicació de l'anunci del concurs per a la selecció de l'urbanitzador que s'inserirà en el tauler d'anuncis de l'Ajuntament de Vila-real, en el Diari Oficial de la Unió Europea, en el Diari Oficial de la Generalitat i en un diari no oficial d'àmplia difusió.  
Es fa constar que en data 21 d'agost de 2006 s'ha enviat l'anunci de concurs al Diari Oficial de la Unió Europea.  
Vila-real, 21 d'agost de 2006.. L'alcalde: Juan José Rubert Nebot.